
AZ IZSÁKI KOLON-TÓ ÉLŐHELY-REKONSTRUKCIÓJÁNAK TÁJTÖRTÉNETI VONATKOZÁSAI ÉS MAKROFITON MONITORINGJA

Munkánk során vizsgáltuk a tó életében bekövetkezett tájhasználati változásokat, azokat milyen emberi hatások okozták, ezek a változások milyen természetvédelmi beavatkozásokat igényelnek, és a nyíltvizes élőhelyek mennyiben növelik a tó természetvédelmi potenciálját.
A térképi adatok elemzésekor ArcMap GIS 9.3 térinformatikai szoftvert használtunk, így a területet lefedő térképszelvények (I. Katonai 1783-84, II. Katonai 1806-1869 és III. Katonai Felmérés 1883-84), illetve digitalizált légifotók (1950, 1965, 1980, 1986, 2005) együttes kezelésére nyílt lehetőség. A történeti térképeken és az archív légifotókon az egyes területhasználati, felszínborítási típusokat határoltam körbe és azonos jelkulccsal származtatott térképen ábrázoltam. A származtatott térképeken lehatárolt foltok (poligonok) élőhelyszintű beazonosításához Sipos Ferenc által 2005-ben elkészített élőhelytérképet használtam fel. A térképek feldolgozásánál az 2011-es Á-NÉR kódokat használtam a különböző foltok elkülönítésére.
A feldolgozott térképekből arra következtethetünk, hogy a lecsapolások előtti időszakban a tó nagy része mocsaras, vizenyős terület volt, azonban az 1950-es évekre már szárazon állt a mezőgazdasági területként használt tó. Az antropogén hatásokkal párhuzamosan a tó természetes szukcessziója a tó élővilágának változását eredményezte. 
A lezajlott természetvédelmi célú beavatkozások során szegély- és nyíltvízi élőhelyek kialakítása volt az elsődleges cél, melyet csatornarendszerrel összekötött nyíltvízi foltok létrehozásával valósítottak meg. A kotrások területén kialakuló vízi vegetáció fejlődésének nyomon követésére a csatornák esetében a lineáris elemek vizsgálatára alkalmas, Kohler-féle szakasztérképezési módszert alkalmaztuk, míg a foltok esetében cönológiai felvételek készültek. Domináns fajként a közönséges rence (Utricularia vulgaris) terjedt el a területen, és a fehér tündérrózsa (Nymphaea alba) növekvő állományai figyelhetők meg. A depóniák esetében pedig a közönséges gyomfajok és nedves élőhelyek pionír fafajai voltak jellemzők.
Nyíltvizes élőhelyek kialakításával a tó mozaikossága növekedett, ami igazolja a rehabilitációs munka helyességét. A nyílt vízfelületek új ökológiai funkciót látnak el, növény- és állatfajok élőhelyei és sok faj számára biztosítanak kedvező szaporodási és táplálkozási területet, ami hozzájárul a biodiverzitás növekedéséhez. Fontos feladatunk a monitorozási célú adatgyűjtés és a növényzet változásának hosszú távú vizsgálata.



